- Ce planuri are Parma cu Valentin Mihăilă şi Dennis Man
- Anunţul presei din Italia
Presa din Italia a anunţat ce planuri are Parma cu Dennis Man şi Valentin Mihăilă. Italienii notează faptul că oficialii echipei care este lider în Serie B îşi doresc să le prelungească contractele celor doi români.
Parma este foarte aproape să obţină promovarea în Serie A. "Cruciaţii" au un avans de opt puncte în fruntea clasamentului, faţă de ocupanta locului secund, Venezia.
Ce planuri are Parma cu Dennis Man şi Valentin Mihăilă
Conform Gazzetta dello Sport, citată de gsp.ro, Kyle Krause, patronul celor de la Parma, este încântat de evoluţiile românilor Dennis Man şi Valentin Mihăilă. Acesta îşi doreşte ca cei doi să continue la formaţia sa şi în sezonul viitor, probabil în Serie A, astfel că le va propune prelungirea contractelor.
Patronul american de la Parma se pregăteşte deja pentru sezonul viitor, cu opt etape înainte de finalul stagiunii din Serie B, campionat care se vede live în AntenaPLAY. Pe lângă jucători, Kyle Krause vrea să le prelungească contractele şi directorului sportiv, Mauro Pederzoli, dar şi antrenorului, Fabio Pecchia. Va începe deja de săptămâna viitoare să negocieze noile lor înţelegeri de la Parma.
În privinţa românilor Man şi Mihăilă, Kyle Krause e decis să le propună acestora prelungirea contractelor la finalul sezonului, după ce aceştia se vor întoarce de la EURO. Pentru patronul american al "cruciaţilor", prioritari sunt şi jucătorii Bonny, Delprato, Bernabe şi Sohm.
Contractul lui Dennis Man expiră în vara anului 2025, iar în ultima perioadă, s-a zvonit că acesta ar fi dorit de formaţii precum Juventus, Napoli sau Borussia Dortmund. Internaţionalul român a reuşit să înscrie 13 goluri în acest sezon, oferind şi şase pase decisive.
De cealaltă parte, şi Valentin Mihăilă a avut evoluţii solide la Parma. Acesta a marcat patru goluri şi a oferit trei assist-uri, iar contractul său va expira tot în vara anului 2025.
Victor Becali, reacţie clară după ce italienii au anunţat că Dennis Man e aproape de Juventus
Victor Becali a avut o reacţie clară după ce italienii au anunţat că Dennis Man e aproape de Juventus. Man are parte de cel mai bun sezon al carierei la Parma, cu 13 goluri marcate în 29 de meciuri.
Chiar şi aşa, Victor Becali, cel care îl reprezintă pe jucătorul de 5 milioane de euro, susţine că nu crede într-un transfer la Juventus. Parma va aştepta promovarea în Serie A, înainte de a se despărţi de atacantul de 25 de ani.
"Dennis e urmărit de multe echipe, are evoluţii bune, constante, a participat la poziţia Parmei, care este aproape promovată. Este cel mai important jucător al Parmei. Sunt multe cluburi interesate de el, îl urmăresc. Buffon, ştiţi ce funcţie ocupă? E la echipa naţională, e forţată povestea asta.
Din poziţie de federal, el intermediază transferuri? Poate i s-a cerut părerea. A jucat la Parma. E prea devreme de a se discuta despre aşa ceva. E la nivelul de urmărit, evoluţiile îl recomandă. Cunoaşte bine campionatul, fotbalul italan. Obiectivul lui Dennis este promovarea.
I-a mers bine, este importantă continuitatea. E un băiat matur. Te poţi duce la o echipă la care să nu joci, având concurenţă. Când ai jucători foarte mari pe post, nu e simplu. Aceste lucruri vor fi cântărite când va fi cazul. Încă echipa nu este promovată, dar acesta este obiectivul", a spus Victor Becali, citat de digisport.ro.